Document ID: 32009R0719

REGULAMENTUL (CE) NR. 719/2009 AL COMISIEI
din 6 august 2009
de modificare a Regulamentului (CE) nr. 1251/2008 în ceea ce privește lista țărilor terțe și a teritoriilor din care pot fi importate în Comunitate anumite crustacee și animale de acvacultură ornamentale
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 22,
întrucât:
(1)
Directiva 2006/88/CE stabilește cerințele de sănătate animală care trebuie să fie aplicate pentru introducerea pe piață, importul și tranzitul prin Comunitate al animalelor de acvacultură și al produselor obținute din aceste animale. Directiva prevede că pot fi introduse în Comunitate doar animalele de acvacultură și produsele obținute din acestea care provin exclusiv din țări terțe sau din părți ale țărilor terțe menționate pe o listă întocmită și actualizată în conformitate cu procedura prevăzută în directiva respectivă.
(2)
Articolul 11 din Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (2) stabilește normele aplicabile importului de animale de acvacultură ornamentale destinate instalațiilor ornamentale închise.
(3)
În conformitate cu articolul 11 alineatul (2) din respectivul regulament, statele membre autorizează importurile de pești ornamentali care nu fac parte din speciile susceptibile la oricare dintre bolile enumerate în anexa IV partea II din Directiva 2006/88/CE și moluștele și crustaceele ornamentale destinate instalațiilor ornamentale închise doar din țări terțe sau teritorii care sunt membre ale Oficiului Internațional de Epizootii (OIE). Această prevedere asigură punerea la dispoziția tuturor membrilor OIE a datelor epidemiologice relevante legate de animalele în cauză.
(4)
Anexa III la regulamentul (CE) nr. 1251/2008 stabilește o listă de țări terțe, teritorii, zone sau compartimente din care sunt permise importurile de animale de acvacultură destinate creșterii, pescăriilor cu repopulare organizată și instalațiilor ornamentale deschise și de pești ornamentali susceptibili la una sau mai multe dintre bolile enumerate în anexa IV partea II din Directiva 2006/88/CE și destinați instalațiilor ornamentale închise.
(5)
Secretariatul Comunității Pacificului (SCP) este o organizație internațională care oferă asistență tehnică, consiliere politică, formare profesională și servicii de cercetare celor 22 de țări și teritorii insulare din Pacific în domenii precum sănătatea, dezvoltarea umană, agricultura, silvicultura și pescuitul. Anumiți membri ai SCP nu sunt membri ai OIE.
(6)
OIE și SCP au încheiat un acord în septembrie 1999. În conformitate cu respectivul acord, SCP încurajează acei membri ai săi care nu fac parte din OIE să participe la rețeaua de informare a OIE în ceea ce privește sănătatea animală și sănătatea animalelor de acvacultură.
(7)
Anexa la respectivul acord, încheiat între SCP și OIE la 10 aprilie 2003, stabilește termenii colaborării între ambele părți în ceea ce privește dezvoltarea, întreținerea și distribuția unui sistem regional de informație privind sănătatea animală pentru țările insulare din Pacific și teritoriile acestora.
(8)
Prin scrisorile sale din 31 martie 2009 și 30 aprilie 2009, SCP a informat Comisia că membrii SCP care nu sunt membri ai OIE pot încărca în Sistemul mondial de informații privind sănătatea animală date relevante privind bolile în conformitate cu criteriile OIE, începând cu luna mai 2009.
(9)
Prin urmare, este oportună modificarea articolului 11 alineatul (2) din Regulamentul (CE) nr. 1251/2008, în vederea autorizării importurilor de pești ornamentali care nu aparțin unor specii sensibile la vreuna dintre bolile enumerate în anexa IV partea II din Directiva 2006/88/CE și de moluște și crustacee ornamentale destinate instalațiilor ornamentale închise, provenind și din țări terțe și teritorii care nu sunt membre ale OIE, dar care au încheiat un acord oficial cu organizația respectivă în vederea participării la rețeaua acestuia de informare privind sănătatea animală și sănătatea animalelor de acvacultură.
(10)
Statele Unite au confirmat că Puerto Rico, Insulele Virgine Americane, Samoa Americană, Guam și Insulele Mariana de Nord sunt considerate teritorii ale Statelor Unite și că autoritățile competente ale Statelor Unite sunt responsabile cu notificarea OIE cu privire la bolile animale.
(11)
De asemenea, anexa III la respectivul regulament ar trebui modificată în consecință, pentru a include membrii relevanți ai SCP.
(12)
În conformitate cu Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (3), statele membre trebuie să se asigure că importurile de animale de acvacultură și de produse obținute din aceste animale provenind din țările terțe sunt supuse unor condiții cel puțin echivalente celor care se aplică producției și introducerii pe piață a produselor comunitare.
(13)
În timp ce Directiva 91/67/CEE era în vigoare, importurile din Statele Unite de crustacee destinate creșterii, pescăriilor cu repopulare organizată și instalațiilor ornamentale deschise erau permise în statele membre. Respectiva directivă a fost abrogată și înlocuită prin Directiva 2006/88/CE, care a armonizat cerințele privind sănătatea animală pentru astfel de importuri.
(14)
Articolul 20 alineatul (3) litera (b) din Regulamentul (CE) nr. 1251/2008 stabilește o perioadă de tranziție în timpul căreia loturi de crustacee destinate creșterii, pescăriilor cu repopulare organizată și instalațiilor ornamentale deschise pot continua să fie importate în conformitate cu regimul existent înainte de intrarea în vigoare a Directivei 2006/88/CE. Acea perioadă de tranziție a expirat la 30 iunie 2009.
(15)
Prin urmare, Statele Unite ar trebui să fie incluse în anexa III la Regulamentul (CE) nr. 1251/2008, în așteptarea încheierii inspecțiilor la fața locului desfășurate în conformitate cu Directiva 2006/88/CE în vederea verificării conformității cu normele comunitare privind sănătatea animalelor de acvacultură.
(16)
Prin urmare, anexa III la Regulamentul (CE) nr. 1251/2008 ar trebui să fie modificată în consecință.
(17)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 1251/2008 se modifică după cum urmează:
1.
La articolul 11, alineatul (2) se înlocuiește cu următorul text:
„(2) Peștii ornamentali care nu fac parte din speciile susceptibile la una sau mai multe dintre bolile enumerate în anexa IV partea II din Directiva 2006/88/CE și moluștele și crustaceele ornamentale destinate instalațiilor ornamentale închise se importă în Comunitate numai din țări terțe sau teritorii care:
(a)
sunt membre ale Oficiului Internațional de Epizootii (OIE); sau
(b)
sunt enumerate în anexa III și au încheiat un acord oficial cu OIE în vederea trimiterii periodice de informații privind statutul lor de sănătate animală către membrii respectivei organizații.”
2.
Anexa III se înlocuiește cu textul inclus în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 octombrie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 august 2009.

Labels: 1
5
20
0
3
7
6
15